พม. ชูพลัง บวร พัฒนาคุณภาพชีวิตคนทุกช่วงวัย
นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานเปิด “มหกรรมสังคมไทยไม่ทิ้งใครไว้ข้างหลัง ด้วยพลังบวร” เพื่อขับเคลื่อนงานเชิงพื้นที่ด้านการพัฒนาคุณภาพชีวิตคนทุกช่วงวัยในทุกมิติ โดยไม่ทอดทิ้งใครไว้ข้างหลัง ซึ่งเกิดจากการมีส่วนร่วมของทุกภาคส่วน โดยเฉพาะหลัก "บวร" บ้าน วัด ราชการ โดยรัฐมนตรีว่าการกระทรวงการพัฒนาสังคมและความมั่นคงของมนุษย์ กล่าวว่า จากรายงานของนายอำเภอพาน ทราบว่าจังหวัดเชียงรายมีผู้สูงอายุ 200,000 กว่าราย ซึ่งบ้านกลางในความดูแลของวัดหัวฝาย อําเภอพาน จังหวัดเชียงราย เป็นศูนย์ดูแลสุขภาพและให้การบำบัดเยียวยาเชิงรุกแก่ผู้สูงอายุที่ประสบปัญหาความเดือดร้อนทางสังคม เปรียบเสมือนกับมือที่มองไม่เห็น เป็นหัวใจที่มองไม่เห็น ซึ่งการมีองค์กรที่ขับเคลื่อน โดยพระครูปิยวรรณพิพัฒน์ นั้น เป็นการดำเนินการตามหลักคำสอนของพระสัมมาสัมพุทธเจ้าคือ ตนเป็นที่พึ่งแห่งตน โดยจะไม่รอความช่วยเหลือจากส่วนราชการต่างๆ เพราะข้อจำกัดเรื่องงบประมาณ ซึ่งต่อไป จะได้ขยายผลสัมฤทธิ์ไปยัง 17 จังหวัดภาคเหนือและทั่วประเทศ รัฐมนตรีว่าการกระทรวงการพัฒนาสังคมและความมั่นคงของมนุษย์ กล่าวเพิ่มเติมว่า “มหกรรมสังคมไทยไม่ทิ้งใครไว้ข้างหลัง ด้วยพลังบวร” ประกอบด้วยกิจกรรมที่น่าสนใจ อาทิ การลงนามบันทึกข้อตกลงความร่วมมือในการพัฒนาคุณภาพชีวิตคนทุกช่วงวัย ภายใต้แนวคิด “บวร” ระหว่างกระทรวง พม. การมอบประกาศนียบัตรผู้ผ่านโครงการอบรมหลักสูตรพระบริบาลภิกษุไข้และหลักสูตรการดูแลผู้สูงอายุขั้นเบื้องต้น 120 ชั่วโมง แก่พระคีลานุปัฎฐาก จํานวน 50 รูป เพื่อฉลองพระชนมายุ 8 รอบ สมเด็จพระสังฆราช ซึ่งวัดหัวฝายเป็นวัดหนึ่งในโครงการฯ ที่รัฐบาลมีเป้าหมายในการพัฒนาพระภิกษุสงฆ์เป็นพระบริบาล 22,000 วัดทั่วประเทศ การมอบประกาศนียบัตรผู้ผ่านโครงการอบรมหลักสูตรการดูแลผู้สูงอายุขั้นเบื้องต้น 18 ชั่วโมง แก่ผู้สูงอายุและประชาชนทั่วไป จํานวน 70 คน การมอบเงินสงเคราะห์และสวัสดิการให้กับกลุ่มเปราะบาง รวม 31 ราย และการรับมอบผ้าห่มกันหนาว 100 ผืน จากมูลนิธิเมืองไทยยิ้มให้กับผู้แทนผู้สูงอายุ อําเภอพาน จังหวัดเชียงราย เป็นต้น